Diari Oficial de la Generalitat Valenciana


Sumari del DOGV 9773, del 24-01-2024 (2024/529)

Anunci de consulta pública prèvia del projecte d'elaboració d'una nova ordre, per la qual s'hauran de regular les bases per a la concessió de subvencions del Programa per al suport a l'estabilització de les persones investigadores amb talent, contractades amb càrrec a les convocatòries 2023 i anteriors del pla «GenT» (ESGENT).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9773

Data del DOGV
:   24-01-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/529


Data del document
:   18-01-2024

Organisme emissor
:   Conselleria d'Educació, Universitats i Ocupació

Tipus de document
:   Anunci

Correcció d'errades

 Descriptors 

:   * Conselleria d'Educació, Universitats i Ocupació

Anunci de consulta pública prèvia del projecte d'elaboració d'una nova ordre, per la qual s'hauran de regular les bases per a la concessió de subvencions del Programa per al suport a l'estabilització de les persones investigadores amb talent, contractades amb càrrec a les convocatòries 2023 i anteriors del pla «GenT» (ESGENT). [2024/529]  
En compliment del que disposen l'article 133 de la Llei 39/2015, d'1 d'octubre, del procediment administratiu comú de les administracions públiques, i els articles 14 i 15 de la Llei 4/2023, de 13 d'abril, de participació ciutadana i foment de l'associacionisme de la Comunitat Valenciana, amb caràcter previ a l'elaboració d'un projecte o avantprojecte de llei o de reglament, s'oferirà a la ciutadania informació sobre els antecedents, els problemes que es pretenen solucionar amb la nova regulació, la necessitat i oportunitat de la seua aprovació, els objectius, les possibles solucions alternatives, i tota la informació que puga ajudar la ciutadania a formar-se una opinió sobre la problemàtica.  
  
Amb l'objectiu de reforçar i garantir la participació ciutadana en el procediment d'elaboració dels projectes normatius, es convida la ciutadania i les organitzacions més representatives en l'àmbit de ciència i investigació a compartir el debat i fer aportacions sobre el contingut i abast d'esta norma, els problemes que pretén solucionar, els seus objectius i les possibles mesures i instruments que hi hauria d'incorporar, per al suport a l'estabilització de les persones investigadores amb talent, contractades amb càrrec a les convocatòries 2023 i anteriors del pla «GenT» (ESGENT).  
Per això, a l'objecte de donar compliment a la norma esmentada, i per raons d'urgència, s'establix un termini de deu dies naturals comptats a partir de la publicació d'este anunci en el Diari Oficial de la Generalitat Valenciana, amb la finalitat de recaptar l'opinió de les persones i les organitzacions potencialment afectades. Les aportacions i opinions que fan referència al projecte es realitzaran dins del termini abans esmentat a través del portal de participació ciutadana de la Generalitat GVA participa.  
La informació es pot consultar en el portal de participació de la Generalitat: https://gvaparticipa.es.  
  
València, 18 de gener de 2024.- El director general de Ciència i Investigació: Rafael Sebastián Aguilar.